
Pénzügyi, Ügyrendi és Városfejlesztési Bizottság Elnökétől    

                                                     E L Ő T E R J E S Z T É S

                                   a polgármester illetményének módosításáról
A polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény rendelkezései szerint a polgármesteri foglalkoztatási jogviszony választással létrejövő sajátos közszolgálati jogviszony. 

A törvény 3. § (1) bekezdésének értelmében a Képviselő-testület a polgármester illetményéről az alakuló ülésén, 2010. december 23-án döntött.

Eszerint Dr. Kiss Edit polgármester illetménye a fenti jogszabály, valamint a köztisztviselők jogállásáról szóló 1992. évi XXIII. törvény alapján 2010. december 19. napjától ez ideig havi bruttó 502.450 Ft alapilletmény, 5025 Ft gépjármű-vezetési pótlék és 125.612 Ft költségátalány volt.
A Magyarország helyi önkormányzatairól szóló 2011. évi CLXXXIX. törvény 2013. január 1-től hatályba lépő módosítása alapján a polgármesterek illetményének megállapítására új szabályok vonatkoznak.

A 71. § (3) bekezdés c.) pontja alapján az 1501 és 10000 fő lakosságszámú település polgármestere esetében a helyettes államtitkárnak a közszolgálati tisztviselőkről szóló 2011. évi CXCIX. törvény 224. §-a szerinti bére 60 %-a lehet a polgármester illetménye, valamint ennek az összegnek a 15 %-ában meghatározott összegű költségtérítésre jogosult.

A 2011. évi CXCIX. törvény 140. § (4) bekezdése szerint a hivatali gépjármű rendszeres vezetése miatt  gépjármű-vezetési pótlékként továbbra is a köztisztviselői illetményalap 13 %-a kerülhet megállapításra.

Fentiek alapján 2013. január 1-től Dr. Kiss Edit polgármester illetménye a helyettes államtitkár 747.877 Ft illetményének (38.650 Ft köztisztviselői illetményalap x 9 szorzó = 347.850 Ft alapilletmény, az alapilletmény 50 %-ának megfelelő összegű 173.925 Ft illetménypótlék, valamint az alapilletmény 65 %-ának megfelelő összegű 226.102 Ft vezetői pótlék)  60 %-a alapján: 448.726 Ft illetmény, 5025 Ft gépjármű-vezetési pótlék figyelembe vételével mindösszesen 453.751 Ft lehet.
Költségtérítésként (448.726 Ft illetmény 15 %-a) havi 67.309 Ft-ra jogosult. 

Tisztelt Képviselő-testület!
Kérem az előterjesztés megvitatását és a következő határozati javaslat elfogadását.

Határozati javaslat:

…./2012. /XII.20./ határozat

     a polgármester illetményének módosításáról 
Martfű Város Önkormányzatának Képviselő-testülete a 2011. évi CLXXXIX. törvény 71. § (3) bekezdése alapján Dr. Kiss Edit polgármester illetményét 2013. január 1. napjától havi bruttó 502.450 Ft-ról 448.726.- Ft-ra módosítja az 5.025.- Ft gépjármű-vezetési pótlék változatlanul hagyásával. A havi bruttó 125.612 Ft költségátalányt havi bruttó 67.309.- Ft költségtérítésre módosítja. 
Erről értesülnek:

1./ J.N. Szolnok Megyei Kormányhivatal Szolnok
2./ Valamennyi Képviselő Helyben

3./ Pénzügyi és Adóügyi Iroda, Helyben.

M a r t f ű, 2012. december 13.

                                                                                                             Dr. Urbán –Szabó Béla
a Pénzügyi, Ügyrendi és 

Városfejlesztési Bizottság 

Elnöke

